סתימתו של אפיק הנהר קאוטו בעצים ושברי ספינות לאחר הצפה חמורה ב-1616 מנע את המשך השימוש בו לטובת המסחר. המסחר החשאי דרך מנסניו לאיי האזור, בהם קוראסאו, עוד המשיך לפרוח במאות ה-17 וה-18 ובאותה תקופה אף הייתה העיר מוקפת במטעים משובחים. ב-1827 קיבלה ביאמו זכויות עיר. במהלך מלחמת עשר השנים (1868-1878) הייתה העיר אחד ממעוזי ההתקוממות ובקרבתה נערכו כמה מן הקרבות הקשים ביותר, וכמעט שנהרסה בידי הכוחות הנגדיים.